**PRIROČNIK ZA PISANJE PRISPEVKOV – ČASOPIS PO MOČ**

**3. izdaja**

**(november 2017)**

Pisanje prispevkov za časopis Po moč zahteva upoštevanje nekaterih pravil, zato smo jih zbrali v priročniku, ki je pred vami. Z razvojem časopisa bomo glede na potrebe, priročnik dopolnjevali in nadgrajevali. Pravila smo povzeli po vodilih za avtorje in avtorice prispevkov za revijo Socialno delo (<http://www.fsd.uni-lj.si/sd/vodila/>). Upamo in spodbujamo, generacije za nami, da bodo priročnik posodabljali in dopolnjevali.

Za vsa morebitna vprašanja v primeru nejasnosti smo vam na voljo na [casopis.pomoc@gmail.com](mailto:casopis.pomoc@gmail.com).

Uredniški odbor Časopisa Po moč (Tjaša Franko in Laura Radešić)

Ljubljana, 25.11.2017

KAZALO

[1. ODDAJA PRISPEVKOV 2](#_Toc500451917)

[2. SLIKOVNO GRADIVO 2](#_Toc500451918)

[3. SKLICEVANJE IN NAVAJANJE VIROV 3](#_Toc500451919)

[4. SEZNAM VIROV 4](#_Toc500451920)

# ODDAJA PRISPEVKOV

Prispevek in vse priloge (fotografije) pošljemo uredniškemu odboru časopisa Po moč po elektronski pošti (na naslov [casopis.pomoc@gmail.com](mailto:casopis.pomoc@gmail.com)) v formatu Word.

V primeru, da je prispevek že bil objavljen v kakšni publikaciji, oddajo pospremimo z izjavo, da se prispevek lahko še enkrat objavi in da ima avtor prispevka za to dovoljenje od izdajatelja prve objave.

Pred odločitvijo o objavi si pridržimo pravico do predlogov za dopolnitev ali druge spremembe prispevka.

DOLŽINA PRISPEVKA: do 4 A4 strani z razmikom 1,5 (pisava Times New Roman velikost 12).

V dokumentu na začetku obvezno naveden Ime in PRIIMEK avtorja (ime z malimi črkami, z upoštevajočim pravilom velike začetnice, priimek z velikimi tiskanimi) - vrstični presledek - Naslov (z malimi črkami + velika začetnica) – primer:

Ana NOVAK

Socialna pravičnost in vključevanje

Datoteka naj v svojem imenu vsebuje ime in priimek avtorja in naslov prispevka.

# SLIKOVNO GRADIVO

Preglednice (tabele) vstavimo v tekst, drugo slikovno gradivo pa ne sme biti oblikovano v urejevalniku besedila, temveč ga pošljemo v ločenih datotekah programov Excel ali Photoshop; če to ni mogoče, ima format PDF ali TIFF (zagotovimo visoko ločljivost!).

Sprejemamo samo fotografije, katerih avtorji ste sami ali pa priložite izjavo za objavo z dovoljenjem avtorja. Za objavo fotografij, kjer je razviden avtor\_ica, potrebujemo dovoljenje, saj ste v nasprotnem primeru kazensko odgovorni zaradi kršitve Zakona o avtorskih pravicah.

Uredništvo in oblikovalec\_ka ne sprejemata odgovornosti za objavo fotografij, ki se ne bodo držala zgornjih navodil ali za katere se bo izkazalo, da gre za krajo avtorskih pravic.

# SKLICEVANJE IN NAVAJANJE VIROV

Na konec prispevka napišemo seznam uporabljenih virov, razvrščenih po abecednem redu. Obsega samo vire, na katere se sklicujemo v tekstu, pazimo pa, da zajame vse, na katere se sklicujemo.   
  
Enot ne številčimo in med njimi ne izpuščamo vrstic. Urejene so takole:

Viri  
  
Bell, D., Caplan, P., Karim, W. J. (ur.) (1993), *Gendered fields: women, men and ethnography.* London: Routledge.

Fakulteta za socialno delo (2008), Revija *Socialno delo*: Vodila za avtorje in avtorice. Dostopno na http://www.fsd.si/sd (ogledano 5. 6. 2014).

Dragoš, S. (1993), Karitas na Slovenskem. *Socialno delo*, 32, 5–6 (Socialna Slovenija): 163–197.

Nacionalni program socialnega varstva do leta 2005 (2000). *Ur. l. RS,* 31/2000: 3777–3787.

Navedbe podnaslova, kjer obstaja, ne opustimo. Kadar pa je "podnaslov" zgolj bibliografski opis (npr. diplomsko delo, učbenik, druga, razširjena izdaja), ga postavimo v oklepaj za imenom založbe – vendar ne, kadar vsebuje tudi namen, ciljno občinstvo ipd. (npr. *Psihologija: Učbenik za sedmi razred gimnazije*).

Cobiss zapiše podnaslov z malo začetnico za dvopičjem, ki sledi presledku za naslovom (Naslov : podnaslov). Tak zapis pri prenosu popravimo (Naslov: podnaslov).

Če imamo veliko različnih virov (spletnih, arhivskih itn.), lahko uredimo seznam po skupinah.

Ker so spletni viri zelo različni, od priložnostnih anonimnih zapisov do celostnih posnetkov tiskanih publikacij, enotno navodilo za njihovo navajanje ni mogoče, temveč moramo obliko navedbe prilagoditi konkretnemu primeru. Vedno pa navedemo datum ogleda, saj je lahko po določenem času spletna stran umaknjena, prestavljena v arhiv ipd. Ker jo je navadno še mogoče najti z iskalnikom, moramo dobesedno (ne zgolj opisno) navesti njen vsebinski naslov.   
  
Ne le pri virih, temveč v vsem besedilu pazimo, da pri tujih imenih in drugih besedah pravilno zapišemo preglase (Lüssi, ne "Luessi"), naglase (Lévi-Strauss, ne "Levi-Strauss") in druga posebna znamenja (Fließ, ne "Fliess", François ipd.).

**SKLICEVANJE:**

Na vire se v besedilu sklicujemo po tehle zgledih: (Nacionalni program ... 2005), (Urek 2003, gl. tudi Dominelli 1997 b), (Vries, Bouwkamp 1995), (Bell et al. 1986) (brez "ur." ipd.).

Pri dveh avtorjih navedemo obe imeni, pri več pa samo prvo in dodamo et al. (et alii, in drugi).  
  
Če se hkrati sklicujemo na različna dela iste avtorice ali avtorja ali skupine avtorjev, ne ponovimo imen(a): (Dominelli 1997 a, 1997 b). Če se večkrat zapored skličemo na isti vir, ga vsakič navedemo v celoti.

Kjer referenca sledi omembi imena v besedilu, ime v oklepaju izpustimo: po Vriesu in Bouwkampu (1995: 85) ...

Ločilo (npr. pika, vejica) je vedno za referenco, ne pred njo.

Kadar povzamemo odlomek ali citiramo, zmeraj navedemo tudi stran(i) v viru: (Mlakar Adamič 2006: 121–122).

# SEZNAM VIROV

Vodila za avtorje in avtorice (<http://www.fsd.uni-lj.si/sd/vodila/>). Dostopno dne 7.4.2015.